钦定古今图书集成/明伦汇编/官常典/第627卷 > 刘修己〈危岳附〉
## 钦定古今图书集成/明伦汇编/官常典/第627卷 > 刘修己〈危岳附〉

按《明外史循吏传》：“‘修己，字以敬，新蔡人。嘉靖二十六
年进士。授吉安府推官。为人朴直，不为上官所嘉喜。
将殿其课，知府靳学颜力保持之，语之曰：‘忠信笃敬’
四言，吾生平学而未能，君第勉之，弗忧龃龉也’。修己
敬受教。民好讼，按鞫明决，日夕手撰狱词，不他寄耳
目。或上官有所轻重，第唯唯。及上爰书，必中情法，不”
少徇。上官或不听，即留旬月不上，俟其自解。久之，上
下相孚，狱无不平。上官更以为才，委任相属。尝摄吉
水事，吏故持远年积牍，相难以觇能否。修己涉目即
曰：“此事已竟，吾不召，而汝自来，何也？”吏计沮，相戒不
敢绐。庭中为边饷亟者来督逋，他邑鞭挞取办，民不
堪。修己不忍与民为期，民相谓曰：“公素庇我，我奈何
累公？”不旬日毕输，无一人受杖者。每受讼牒，诘得其
情，俾出休外舍，或旬馀不召。人始疑其少断，久之多
悔悟，去不终讼。讼日以简修己为推官，强半居吉水，
其在府，一言无所假。及莅吉水，则三尺童子可以牵
衣告语。故吉水之人视其来去，以为欣戚。闻代者至，
不问其贤否，辄为蹙“额。修己感疾，留府，辄恨其不来。
已而闻讣，莫不奔走号泣，即深山妇孺亦骇叹掩涕，
若丧所亲。府中临其丧者，亦至失声。”其得民心如此。
先是，有危岳者，黔阳人，由进士为吉安府推官。刚毅
有大节，直道行志，虽贵势不挠。属县安福苦虚赋，县
人邹守益请于朝，下狱任其事。岳阅故籍，遍察土宜，
具得奸宄欺隐状。乃下令丈量时匹马历岩壑，冒风
雨，突至田间验之，黠者不敢逞其计。乃三其籍以防
奸，四其壤以定赋，而赋役始平。岳竟以劳瘁致疾，卒
于官，贫无以殓，士民莫不痛悼。